На основу члана 43. Покрајинске скупштинске одлуке о покрајинској управи ("Службени лист АПВ", број 37/2014) и члана 10. Покрајинске скупштинске одлуке о буџету Аутономне покрајине Војводине за 2015. годину ("Службени лист АПВ", број 53/2014), Покрајински секретаријат за привреду, запошљавање и равноправност полова, р а с п и с у ј е

**К О Н К У Р С**  
**ЗА ДОДЕЛУ БЕСПОВРАТНИХ СРЕДСТАВА УДРУЖЕЊИМА ГРАЂАНА СА ТЕРИТОРИЈЕ АП ВОЈВОДИНЕ ЗА ФИНАНСИРАЊЕ ПРОЈЕКАТА У ОБЛАСТИ РАВНОПРАВНОСТИ ПОЛОВА РЕАЛИЗОВАНИХ У САРАДЊИ СА ИНСТИТУЦИЈАМА/ОРГАНИЗАЦИЈАМА ЈАВНОГ СЕКТОРА**  
**БРОЈ :133-401-394/2015-05**

Покрајински секретаријат за привреду, запошљавање и равноправност полова, додељује бесповратна средства у износу од 5.000.000,00 динара (словима:петмилионадинара) обезбеђена Покрајинском скупштинском одлуком о буџету Аутономне покрајине Војводине за 2015. годину, Програм 1001 – Унапређење и заштита људских и мањинских права и слобода, програмска активност 1008 – Афирмација родне равноправности, економска класификациа 4819 – дотације осталим непрофитним институцијама, из извора финансирања 01 00 Приходи из буџета, удружењима грађана ради реализације пројеката из области равноправности полова.

ЦИЉЕВИ ФИНАНСИРАЊА:

- Подршка заједничким програмима и активностима цивилног и јавног сектора на подизању свести јавности о проблему насиља над женама;  
- Подршка програмима који се баве превенцијом и сузбијањем насиља над женама, пружањем непосредних услуга подршке особама које преживљавају насиље, а посебно подршком жена жртава насиља из рањивих група;  
- Подршка програмима којима се промовише родна равноправност, нарочито јавним акцијама и кампањама за подизање свести о теми родне равноправности, као и елиминисању предрасуда и стереотипа о улози жена и мушкараца у породици и друштву.

УСЛОВИ КОНКУРСА:

1. Право учешћа на Конкурсу имају удружења грађана са територије АП Војводине које својим програмима афирмишу и подстичу циљеве Конкурса.  
2. Подносилац мора приложити доказ да ће пројекат бити реализован у сарадњи са институцијом/организацијом јавног сектора  
3. Подносилац може аплицирати само са једним пројектом, а висина тражених средстава не може бити већа од 250.000,00 динара (двестопедесетхиљададинара).  
4. Удружења грађана са територије АП Војводине, која нису испунила раније уговорену обавезу а уговорена обавеза је истекла, према Покрајинском секретаријату за привреду, запошљавање и равноправност полова, изузети су од права на доделу средстава.

Пријаве на Конкурс подносе се на конкурсним обрасцима, који се могу преузети са сајта[**www.spriv.vojvodina.gov.rs**](http://www.spriv.vojvodina.gov.rs/), и са припадајућом документацијом, достављају у затвореној коверти на адресу: Покрајински секретаријат за привреду, запошљавање и равноправност полова, 21000 Нови Сад, Булевар Михајла Пупина број 16, са назнаком на лицу коверте: ''Не отварати - пријава на Конкурс у области равноправности полова", поштом или лично преко писарнице покрајинских органа.

Подносилац пријаве доставља следећу документацију: решење о регистрацији подносиоца пријаве, фотокопију решења о ПИБ-у, попуњен конкурсни образац уз опис пројекта, буџет пројекта.

Конкурс је отворен до утрошка средстава, а најкасније до 30. јуна 2015.

Неблаговремене и некомплетне пријаве неће се разматрати.

Одлука о додели средстава објавиће се на сајту Секретаријата, након чега се подносилац захтева позива да потпише уговор и преда Секретаријату две бланко соло менице, регистроване у својој пословној банци, на име гаранције уредног извршавања обавеза. Уколико се подносилац пројекта не одазове позиву за потписивање уговора у року од 15 дана од дана обавештења да му је пројекат одобрен, сматраће се да је одустао од реализације пројекта.

Информације у вези са Конкурсом могу се добити у Секретаријату на телефон 021/487-4609